শূন্য পুরাণ

শূন্যপুরাণ একটি বাংলা চম্পুকাব্য। এতে ৫১টি অধ্যায় রয়েছে যার প্রথম ৫টিতে সৃষ্টিতত্ত্বের কথা বর্ণিত রয়েছে। শূন্যপুরাণ নামটি এর প্রথম প্রকাশক ও সম্পাদক নগেন্দ্রনাথ বসুর দেয়া । তিনটি পুথির  সৃষ্টিপত্তন, সংজাত-পদ্ধতি ও ধর্মপুরাণ- এই অংশগুলো নিয়ে প্রথম সম্পাদক নগেন্দ্রনাথ বসু শূন্যপুরাণ  নাম দিয়ে গ্রন্থ প্রকাশ করেছিলেন । এটি একাধিক লেখক(প্রায় পাঁচজন) দ্বারা দশম শতাব্দী থেকে অষ্টাদশ শতাব্দী পর্যস্ত রচিত হয়েছে।

লৌকিক দেবতা ,বৌদ্ধধর্ম ও হিন্দু ধর্মের মিশ্রণে নতুন ধর্মীয় মতবাদ ধর্মপূজা তৈরি হয়। বঙ্গে পালদের পতন ও সেনদের আবির্ভাবে বৌদ্ধমত ও ব্রাহ্মণ্যবাদের দ্বন্দ্ব ও সমন্বয়ের যুগসন্ধিক্ষণের ধর্মীয় চেতনা থেকে ধর্মপূজার উদ্ভব হয়। রামাই পণ্ডিত সেই সময় একে সংগঠিত ও প্রাতিষ্ঠানিক রূপ দেন।

এতে ধর্মদেবতা নিরঞ্জনের যে কল্পনা করা হয়েছে তা বৌদ্ধদের শূন্যবাদের অনুরূপ। সেতাই, নীলাই, কংসাই, রামাই ও গোসাঁই এই পঞ্চপণ্ডিত পঞ্চ ধ্যানীবুদ্ধের প্রচ্ছন্ন রূপ। গ্রন্থের পরের ৪৬টি অধ্যায়ে ধর্মপূজার রীতি-পদ্ধতি বর্ণিত হয়েছে। ‘দেবীর মনঞি’ অধ্যায়ে হিন্দুদের অনুরূপ পশুবলির কথা আছে; কিন্তু বৌদ্ধধর্মে পশুবলি নিষিদ্ধ। শেষের দুটি অধ্যায়ে নাথদেবতার উল্লেখ আছে। এটিও প্রক্ষিপ্ত, কেননা নাথধর্ম ও ধর্মপূজা দুটি ভিন্ন ধর্ম। ধর্মপূজা পশ্চিমবঙ্গে এবং নাথধর্ম উত্তরবঙ্গে প্রচারিত হয়। বাংলা সাহিত্যের ইতিহাসে শূন্যপুরাণ শিল্পকর্ম হিসেবে নয়, ধর্মগ্রন্থ হিসেবেই ঐতিহাসিক গুরুত্ব পেয়ে আসছে।
 লেখক 
শূন্য পুরাণ একাধিক লেখক (প্রায় পাঁচজন) দ্বারা দশম শতাব্দী থেকে অষ্টাদশ শতাব্দী পর্যস্ত রচিত হয়েছে।  তবে শূন্যপুরাণের লেখকগণ সর্ব্বত্র  নিজেকে  'রমাই পণ্ডিত' 'রামাই পণ্ডিত', 'দ্বিজ রাম', 'পণ্ডিত রাম' হিসেবে উল্লেখ করেছেন। কারণ ধর্মপূজার প্রবর্তক রামাই পণ্ডিত।  

শূন্যপুরাণে রামাই পণ্ডিতকে দ্বিজ বলে অভিহিত করা হয়েছে ।শূন্যপুরাণ অনুযায়ী রামাই এর ব্রাহ্মণ পিতা বিশ্বনাথ ধর্ম্ম এর পুজক। পঞ্চমবর্ষে রামাই পণ্ডিত পিতৃমাতৃহীন হন। অনাথ বালককে ব্রাহ্মণের বেশে ধর্ম্ম প্রতিপালন করেন। পঞ্চদশবর্ষে রামাই পণ্ডিতকে তাম্রদীক্ষা দান করেন এবং বেদাধি শান্ত্রে পণ্ডিত করে তুলেন। নগেন্দ্রনাথ বসু ও চারুচন্দ্র বন্দ্যোপাধ্যায় এর মতে শূন্য পুরাণ রচয়িতা রামাই পণ্ডিতের নামের অন্তরালে একাধিক কবির রচনা লুকিয়ে আছে। যোগেশচন্দ্র রায় বিদ্যানিধি এতে তিনটি স্তর এবং পাঁচজন কবির হস্তক্ষেপ খুজে পেয়েছেন।  ডঃ শহীদুল্লাহ এর মতে শৃন্যপুরাণ আদিম আকারে রামাই রচিত, দ্বিতীয় স্তরে নাথ ও ইসলামী প্রভাব এবং তৃতীয় স্তরে কিছু অর্বাচীন রচনা ও সংস্কত শ্লোক এর সঙ্গে যুক্ত হয়েছে। বসস্ত কুমার চট্টোপাধ্যায়ও অনুরূপ মত পোষণ করতেন । ডঃ সুকুমার সেন, আশুতোষ ভট্টাচার্য, অসিতকুমার বন্দ্যোপাধ্যায় প্রভৃতি বিশেষজ্ঞেরা রামাই পন্ডিতের রচনায় একাধিক কবির হস্তক্ষেপ স্বীকার করেন।
 রচনাকাল 
ধর্মমঙ্গলে  উল্লেখিত রঞ্জাবতী-লাউসেনের সঙ্গে ধর্মপালের যোগ দেখিয়ে রামাই পণ্ডিতকে খ্রীষ্টীয় দশম শতাব্দীর দ্বিতীয় ধর্মপাল এর সমসাময়িক মনে করা হয়েছে ।নিরন্জনের উস্মায় বর্ণিত বিষয় ত্রয়োদশ শতাব্দীতে বাংলায় তুর্কী আক্রমণ। সুনীতিকুমার চট্টোপাধ্যায় এর মতে শূন্যপুরাণের সম্ভাব্য রচনাকাল ত্রয়োদশ-চতুর্দশ শতাব্দী।যোগেশচন্দ্ররায় বিদ্যানিধি এই পুরাণের তিনটি স্তর কল্পনা করে তাদের রচনাকাল যথাক্রমে ত্রয়োদশ-চতুর্দশ, পঞ্চদশ-যোড়শ, ও সপ্তদশ-অষ্টাদশ শতাব্দী ধরেছেন ।ত্রয়োদশ শতাব্দীতে শুন্যপুরাণের রচনা আরম্ভ হয় এবং অষ্টাদশ শতাব্দী পর্যস্ত এতে সংযোজন ঘটেছে। এর প্রাচীনতম অংশ ত্রয়োদশ-চতুর্দশে এবং নবীনতম অংশ অষ্টাদশ শতাব্দীতে রচিত । সুকুমার সেন এর মতে শুন্যপুরাণের ভাষাবিচারে এর রচনাকাল ষোড়শ শতাব্দী পর্যস্ত টানা যায়, তার অধিক নয়।

“অথ বারমাসি” ও সৃষ্টিপত্তন অংশ প্রাচীন রচনা। কিন্তু "অথ বেড়া মনুই” অংশ  “অথ বারমাসি” ও সৃষ্টিপত্তন অংশের মত প্রাচীন নয়। পয়ার, ছড়া ও গদ্যবদ্ধ রচনা অপেক্ষা ত্রিপদীর বন অংশ অর্বাচীন। “অথ ধর্মস্থান' বা “সৃষ্টি পত্তনের” পয়ার 'অথ ঘোড়া সাজান” অংশের চেয়ে প্রাচীন। রচনাগুলিতে ব্যবহৃত মিল, শব্দ, উপমাদি থেকে এরূপ ধারণা জন্মে। আরবী-ফারসী শব্দবহুল নিরঞ্জনের রুম্মা, ঘোড়া-সাজান প্রভৃতি অংশ অন্য কোন কবির রচনা । 
 নামকরণ 
শূন্যপুরাণ নামটি এর প্রথম প্রকাশক ও সম্পাদক নগেন্দ্রনাথ বসুর দেয়া । তিনটি পুথির  সৃষ্টিপত্তন, সংজাত-পদ্ধতি ও ধর্মপুরাণ- এই অংশগুলো নিয়ে প্রথম সম্পাদক নগেন্দ্রনাথ বসু শূন্যপুরাণ  নাম দিয়ে গ্রন্থ প্রকাশ করেছিলেন।
পূর্বে এই গ্রন্থ হাকন্ত-পুরাণ / হাকন্দ-পুরাণ, আগমপুরাণ ,অনাদ্যের পুথি, পণ্ডিতের বিধান বিভিন্ন নামে প্রচলিত ছিল। শূন্যপুরাণ নামে প্রকাশিত হবার পর  এই নামেই  পরিচিতি লাভ করেছে।

 বিষয়বস্তু 
সৃষ্টিপত্তন  অংশে  শূন্য নিরাকার ধর্ম কর্তৃক বাতাস,
উলূক, জল, কূর্ম(কচ্ছপ ),হংস, বাসুকি ,বসুমতী, ভেক,আদ্যা( দুর্গা), ব্রহ্মা-বিষ্ণু-শিবের উৎপত্তির কাহিনী বলা হয়েছে।সৃষ্টিপত্তনের  বর্ণনা ঋগবেদের নাসদীয় সূক্ত হতে অনুপ্রাণীত ।

সংজাত-পদ্ধতিতে ধর্মঠাকুরের পুজাবিধি বলা হয়েছে। জল-পাবন, টীকা-পাবন, চনা-পাবন, দ্বারমোঁচন, বারমতি প্রভৃতি এই অংশের অর্ন্তভূক্ত।

ধর্মপুরাণ ধর্মপূজাকালে অবশ্য পাঠ্য আনুষ্ঠানিক কাহিনী । হরিশ্চন্দ্রের কাহিনী, যমপুরাণ, মার্কন্ডপুরাণ, শিবপুরাণ (অথ চাষ) ও অজপুরাণ (অথ ছাগজন্ম), অথ অধিবাস,অথ হোম এই অংশের অর্ন্তভূক্ত।

ধর্মমঙ্গলে কর্ণসেন,রঞ্জাৰতী,লাউসেন,,ইছাই ঘোষ প্রভৃতির কাহিনী 
। ময়ুরভট্ট, খেলারাম, ধর্মদাস,  রামদাস, সীতারাম গ্রভৃতি কবিগণ এই মঙ্গলকাব্যপদবীতে স্মরণীয় কবি।

ধর্মঠাকুরের অন্য নাম নিরঞ্জন । ‘নিরঞ্জনের রুষ্মা’ নামে শূন্যপুরাণের একটি অংশ আছে। এই অংশ কালিমা জালাল নামে ধর্মপূজাবিধানের পরিশিষ্টে সংযোজিত হয়েছে।ভাষাগত বৈশিষ্ট্য থেকে কোনো কোনো পণ্ডিত এই অংশকে শূন্যপুরাণের পরবর্তীকালের রচনা বলে মনে করেন। তাঁদের মতে ‘নিরঞ্জনের রুষ্মা’ অংশটি হিন্দু-মুসলমানের ধর্মসমন্বয়ের চেতনা থেকে পরে প্রক্ষিপ্ত হয়েছে।সপ্তদশ শতাব্দীর শেষভাগে মুসলমান কবিগণ বিভিন্ন ধর্মপুরাণ লেখেন যাতে ধর্মঠাকুর / নিরন্জনের উল্লেখ পাওয়া যায় যেমন-  জেবুল-মুলুক-সমরোখ, পৈর্জ্জ্যা,  ইবলিস নামা, ওয়াফাৎ-ই-রসুল। শুন্য পুরাণের  “জালালী কলেমা” বা 'নিরঞ্জনের উম্মায়”  বদি-উদ্দ-দীন শাহ মাদার (১৩১৫-১৪৩৬ খ্রী:) এর উল্লেখ পাওয়া যায়।সেখানে আছে,

কোলিমা জালাল বা নিরঞ্জনের রুষ্মা অংশে সন্ধর্মীদিগে রক্ষার জন্ম বৈকু্ন্ঠ থেকে ধর্মের 'ব্রহ্মা আদি দেবগণ” সহ -মর্ত্যে আগমনের চিত্রটি লোচনদাসের চৈতন্যমঙ্গলে বর্ণিত হরিভক্তদিগে রক্ষার জন্য “মহাবৈকু্ন্ঠ থেকে গৌরসুন্দরের “সাঙ্গোপাঙ্গ পারিষদে” পৃথিবীতে অবতীর্ণ হবার অনুরূপ ।
তথ্যসূত্র

বিষয়শ্রেণী:বাংলা সাহিত্যের ইতিহাস